Tzꞌitaꞌ yo tuba cꞌotic seis mesba,
u täsqui Dios untu ángelo u cꞌabaꞌ aj Gabriel xic umpꞌe caj tama ni noj cab tä Galilea u cꞌabaꞌ tä Nazaret.
U täsqui u lotän untu telom cꞌätä an ucꞌa untu winic u cꞌabaꞌ aj José.
Aj José es untu de u natil chꞌocob ni rey aj David,
y ni telomba u cꞌabaꞌ ix María.
Ni ángelo ochi bajca ayan ix María u yälben caꞌda:
―¡Tanet,
mäx tiꞌi u cꞌajalin Dios tꞌoc ane!
Ane ayanet tꞌoc cä Yumla y une chich u xe u täclenet.
Más chꞌaꞌaljin a xe a cänäntan que otros ixictacob.
Jinqꞌuin u chäni cꞌäsbäcꞌti ucꞌa u yubin cuaꞌ u yäli,
y u chꞌi u cꞌajalin cuaꞌ ucꞌa wäreca u lotän caꞌ jini.
De yaꞌi ni ángelo u yälbi caꞌda:
―María,
mach bäcꞌtaquet,
ucꞌa mäx tiꞌi u cꞌajalin Dios tꞌoc ane.
Ubixto,
a xe a mätan a tzꞌisa,
y a xe a päncäbesan untu a wajloꞌ y a xe a wäcꞌben u cꞌabaꞌ aj Jesús.
Uneba u xe de Ajnoja ucꞌa une chich u Yajloꞌ ni Dios,
jini más Ajnoja que ayanba.
Cä Yumla Dios u xe u yäcꞌben ajnic de ajmanda caꞌ chich u najtäcäl noxiꞌpap oni,
jini rey u cꞌabaꞌ aj Davidba.
Une u xe tä nonoj colan u chen manda upete ni u noj qꞌuenel natil chꞌocob aj Jacob.
Mach uxin tä xupo nunca u manda uneba.
De yaꞌi ix María u yälbi ni ángelo caꞌda:
―¿Cacheꞌ ti da u xe tä ute cuaꞌ a wäleꞌba?
Ucꞌa noꞌonba machꞌan quitꞌoc.
U pꞌalbi ni ángelo caꞌda:
―Ni Chꞌuꞌul Pixan u xe tä jaque taꞌwacꞌo,
y u poder ni Dios más Ajnojaba u xe u yäcꞌbenet a mätan a tzꞌisa.
Jin ucꞌa ni Chꞌuꞌul Chꞌoc a xe a päncäbesanba,
u Yajloꞌ chich Dios une.
Ubixto,
a prima ix Elisabet täcä u mäti untu yajloꞌ tu chꞌupimle.
Ni ixic jiniba u yälcan que mach u chꞌä u mätan u tzꞌisa,
y badaba u cänäntan seis mes cꞌojo tꞌoc u bijchꞌoc.
Ucꞌa Diosba u chꞌeꞌ u chen upete cuaꞌ chichca.
De yaꞌi u yäli ix María caꞌda:
―Noꞌonba ixpatanon chich tuba cä Yumla.
Tan u chen Dios tꞌoc noꞌon caꞌ a wäleꞌba.
De yaꞌi ni ángelo pasi caꞌan une y bixi.